Ideen var ikke svær at få. Og den var om muligt endnu lettere at sælge til avisens ledelse.

Bagsiden har i flere uger både udadtil og på de indre linjer forsøgt at holde Yahya Hassan-begejstringen på Politiken oppe. Hvis der fandtes et begreb for et omvendt sisyfosarbejde, så ville det være det mest dækkende for opgaven; det har kort og godt været en svir. Overalt har dørene og budgetterne været åbne, og det har ikke skortet på anerkendende skulderklap fra dynamiske mellemledere.

I forrige uge overbragte chefredaktionen så bagsideredaktionen det glade budskab (på et møde, som egentlig på forhånd faktisk ellers umiddelbart lugtede gevaldigt af fyresedler): Fra og med næste uge og i hele første kvartal af 2014 vil Politiken hver tirsdag udgive en sektion dedikeret til den unge digter Yahya Hassan og de debatter og tendenser, han har dannet udgangspunkt for.